།སྲིད་པ་བར་དོ་མི་མཐོང་དང་། །ཚེ་འདི་ཉིད་ལ་མངོན་སངས་རྒྱས། ། དེ་ལ་སྐྱེ་མེད་ངོས་བཟུངས་ལ། །མི་ཕོད་འཁྲུལ་པ་བག་ཆགས་སྦྱངས། །ཨེ་མ་ཧོ། རང་སྙེམས་ཆོད་པས་བདུད་རྣམས་ཞི། །རྩ་བྲལ་རྟོགས་པས་མངོན་སངས་རྒྱས། ། སྙེམས་ཐག་ཆོད་པས་ལྷུག་པར་ཞོག །དང་པོའི་སེམས་ལ་བདུད་ངོས་བཟུང་། ། གཉིས་འཛིན་རྟོག་པ་སྐྱེས་སུ་ཆུག །ཡེ་ཤེས་འཁོར་འདས་གཉིས་མེད་ལ། །བློ་ཡིས་མ་དགག་རིགས་ཀྱི་བུ། །ཅིར་སྣང་གཟུགས་སུ་མ་འཛིན་ཅིག །ཞེན་མེད་གཅོད་ཡུལ་ལྷག་པར་ཞོག །མི་མིན་ཡེ་ཤེས་མཁའ་འགྲོ་མ། །དད་ལྡན་བློ་གྲོས་དམན་པ་ལ། །ཉམས་ཀྱི་ཁྲིད་ཐབས་ཇི་ལྟར་བགྱི། །ཞུས་པས། དད་ལྡན་བློ་གྲོས་དམན་པ་ལ། །རིམ་གྱིས་ཁྲིད་པར་བྱ་བ་ལ། །དང་པོ་སྐྱབས་འགྲོ་སེམས་བསྐྱེད་ཙམ། །དེ་ནས་ཐབས་ཀྱི་ཡན་ལག་ལ། །བརྟེན་ནས་འཇིག་པ་བརྩམ་པར་བྱ། ། བརྟན་པར་གྱུར་ནས་ཕྱུང་བ་ལ། །ང་ཡི་འཁྱེར་སོ་བསྟན་པར་བྱ། །མ་གཅིག་སྐལ་ལྡན་བློ་བརྟན་ལ། །ཐེག་པའི་མན་ངག་བསྟན་པར་བྱ། །དད་ལྡན་གཡང་ལ་མི་བསྐྱུར་ཞིང་། །བློ་ལྡན་གྲོགས་སུ་ཞུ་མི་བྱ། །གསུངས། མི་མིན་ཡེ་ཤེས་མཁའ་འགྲོ་མ། །བློ་ལྡན་ཐབས་ཀྱི་ཡན་ལག་ལ། །སློབ་ཚུལ་ཇི་ལྟར་སློབ་པར་བགྱི། ། ཞུས་པས། སྔོན་ཚེ་རྫོགས་པའི་སངས་རྒྱས་ཀྱིས། །ཤེར་ཕྱིན་ཨ་རུ་བསྡུས་ཏེ་གསུངས། །རང་སེམས་སྐྱེ་མེད་དོན་གྱི་ཨ། །གནས་ནི་ཟག་བཅས་ལུས་ལ་གནས། ཁྱབ་ནི་སྣང་སྲིད་ཀུན་ལ་ཁྱབ། །འབྱུང་ནི་སྐྱོན་ཡོན་ཐམས་ཅད་འབྱུང་། ། བླ་མ་ལ་གུས་སློབ་མ་ཡིན། །འཁོར་བ་དག་ལ་སྐྱོ་བ་སྐྱེས། །སྐྱེ་མེད་དོན་ལ་དུང་བ་སྐྱེ། །ལུས་སྒྲིམ་སེམས་གུས་དམིགས་པ་བཅའ། །ཨ་དང་ཐིག་ལེ་དཀར་དམར་ལ། །ཕྱི་ནང་སྤྲོས་ཤིང་དྲག་ཏུ་གཏད། །རེས་འགའ་སྐྱེས་བུ་མདའ་འཕང་བཞིན། ། མཁའ་ལ་འཕངས་ཏེ་ལུས་སེམས་ཕྲལ། །རེས་འགའ་རླུང་སྦྱངས་ནམ་མཁའ་སྦྱོར། །རེས་འགའ་ཕུང་པོ་ཨར་བསམ་ལ། །བསྐྱེད་དང་རྫོགས་པའི་གསལ་ཡང་གདབ། །སྐྱེ་མེད་བཟླས་པའི་རྣལ་འབྱོར་པ། །དེ་ལ་སོགས་པ་ཉམས་དང་སྦྱར། ། གནད་དུ་གོ་ན་འདི་ཡིན་མེད། །གོམས་པ་བྱས་ནས་རང་ཉམས་སྐྱེ། །གནས་ལ་མ་ཞེན་བྱང་ཆུབ་ལམ། །གསུངས། མི་མིན་ཡེ་ཤེས་མཁའ་འགྲོ་མ། །གང་ཞིག་དམིགས་མེད་སྒོམ་པ་ལ། །བྱིང་རྒོད་བྱུང་ན་ཇི་ལྟར་བགྱི། །ཞུས་པས། ཨེ་མ་ཧོ། ལེགས་སོ་རིགས་ཀྱི་བུ། དཔེར་ན་ཡུར་བ་གསར་པ་ནས། །ཆུ་ནི་ལེགས་པར་དྲངས་པའི་ཚེ། །དང་པོ་ཐོག་རྡུག་མེད་མོད་ཀྱང་། །ས་རྡུལ་གང་ནས་ཡུར་ཀོང་ཆད། །དེ་ཉིད་མ་གསོས་དོན་མེད་འགྱུར། །དེ་གཞིན་གང་ཞིག་སྒོམ་པའི་ཚེ། །བླ་མའི་བྱིན་རླབས་ཐོག་མར་བདེ། །ངེས་ཤེས་མ་ཐོབ་ཐེ་ཚོམ་སྐྱེ། ། ཉམས་སུ་བླངས་ན་བྱིང་རྒོད་འབྱུང་། །བྱིང་པ་ལ་ཡང་རྣམ་གཉིས་ཏེ། །འབྱུང་བཞིའི་སྟོབས་ཀྱིས་བྱིངས་བ་ནི། །ས་དང་ཆུ་དང་རླུང་དང་མེ། །གང་ལྟར་བྱིང་བར་གྱུར་ཀྱང་ནི། ། རི་བོའི་རྩེ་ལ་ལུས་བསྲང་སྟེ། །རྐང་གཤིབས་ལག་གཉིས་སྤྱི་བོར་སྦྱར། །སྣོད་བཅུད་ཕྱི་ནང་འབྱུང་བ་བཞི། །རིམ་གྱིས་བསྡུས་ལ་རང་ལ་བསྟིམས། །ལུས་ཀྱང་མེ་ལོང་ཧས་བཏབ་བཞིན། །སྙིང་ཁམས་ཙམ་དུ་སེམས་ལ་བསྟིམས། །སེམས་ནི་ནམ་མཁའ་རང་གྲོལ་ཏེ། །ནམ་མཁའི་ངང་ལ་མ་བྲལ་བྱ། ། གཉིད་དང་རྨུགས་པས་མྱོས་བྱེད་ཅིང་། །ཤེས་པ་འཐིབས་ཅིང་སྙིང་མི་དགའ། ། དེ་ལྟར་བྱུང་ན་ཡི་དྭགས་ཡིན། །དེ་ཉིད་ངོས་བཟུང་འདྲེ་རྩད་བཅད། །ཡིད་བཏང་ཡོད་པས་ཉལ་བས་སོབས། །རྒོད་པ་ལ་ཡང་རྣམ་གཉིས་ཏེ། །རླུང་གི་སྟོབས་ཀྱིས་འཕྲོ་བ་དང་། ། བར་ཆད་བགེགས་ཀྱིས་འཕྲོ་བ་འོ། །ཇི་ལྟར་འཕྲོ་རྒོད་ཅིར་སྣང་ཡང་། ཁང་པ་སྟོང་པའི་རྐུན་མ་དང་། །བར་སྣང་སྟོང་པའི་སྤྲིན་བཞིན་དུ། །གཞི་རྩ་མེད་པར་རྟོགས་པས་ཞི། །ཡང་ན་སླར་ལ་རབ་སྤྲོས་ཏེ། །ཡེངས་མེད་ཀུན་ཏུ་རྩལ་སྦྱངས་པས། །བྱིང་རྒོད་རང་སར་གྲོལ་བར་ངེས། །གསུངས། མི་མིན་ཡེ་ཤེས་མཁའ་འགྲོ་མ། །བྱིང་རྒོད་གཉིས་སྐྱོན་གང་ཆེ་ཞུས་པས། བྱིང་བ་དང་ནི་རྒོད་པ་གཉིས། ། བྱིང་བ་གཏི་མུག་ཤས་ཆེ་བས། །ལྷག་མཐོང་ཡེ་ཤེས་སྐྱེ་མི་འགྱུར། །ལྷག་མཐོང་ཡེ་ཤེས་མ་སྐྱེ་ན། །རླུང་དུས་ཕྱི་བ་ཉལ་བ་བཞིན། །ཞི་གནས་རླུང་སྒོམ་ལམ་མི་བསྒྲོད། །རྒོད་པ་ཡེ་ཤེས་ཤས་ཆེ་བས། །རྩེ་གཅིག་དོན་ལ་མ་གནས་ཀྱང་། ། སེམས་ཉིད་གསལ་ལ་དངས་པ་དེས། །རྣམ་རྟོག་འཕྲོ་ཡང་ཡོན་ཏན་ཡིན། །དྲི་མས་དྲི་མ་འཁྲུས་པ་བཞིན། །རྟོག་པས་རྟོག་པ་སེལ་བར་འགྱུར། །རྟོག་མེད་རང་སར་ཤུགས་ཀྱིས་འཆར། ། གསུངས། མི་མིན་ཡེ་ཤེས་མཁའ་འགྲོ་མ། །ལུས་ལ་ན་ཚ་བྱུང་ན་ཇི་ལྟར་བགྱི། །སེམས་ལ་སྡུག་བསྔལ་བྱུང་ན་ཇི་ལྟར་བགྱི། །ཞེས་ཞུས་པས། ལུས་ལ་ན་ཚ་བྱུང་སྲིད་ན། །སྒྱུ་མའི་ལུས་ལ་ཆགས་པ་དབྲལ། །སོས་ནས་དགའ་བའི་སེམས་མི་སྐྱེད། །གཉན་སར་སོང་ལ་རྣལ་འབྱོར་ཀུན། །ལུས་པོ་གཏུབ་ལ་ཚོགས་སུ་འབུལ། །རྣམ་རྟོག་ཆོས་ཉིད་གཏེར་དུ་སྦོས། །བགེགས་གདོན་སྐུ་དྲིན་ཆེ་བར་བལྟ། །སེམས་ལ་སྡུག་བསྔལ་བྱུང་སྲིད་ན། །གནས་དང་དབྱིབས་དང་ཁ་དོག་བརྟགས། །བརྟགས་ན་ངོ་བོ་ཉིད་ཀྱིས་དབེན། །དེས་ན་སྡུག་བསྔལ་འཛིན་མཁན་འཁྲུལ། །མོ་གཤམ་བུ་ཡི་སྤྱང་གྲུང་དང་། །རི་བོང་རྭ་ཡི་རྣོ་རྟུལ་འདྲ། །དེ་ཉིད་མེད་པས་དེ་བྱུང་མེད། །སེམས་ཀྱི་གཞི་རྩ་ཆོད་ཙམ་ན། །བདེ་སྡུག་བྱ་བ་ཡོད་མི་སྲིད། །རྣམ་སྨིན་བག་ཆགས་ཀུན་ལས་གྲོལ། །འཁོར་བའི་ཐ་མ་དེ་རུ་ཐུག །རིགས་ཀྱི་བུ་ཡིས་དེ་དགོངས་ནས། །རྐྱེན་ནི་རབ་རིབ་གཟུགས་བརྙན་ཙམ། །དཔེར་ན་ནམ་མཁའི་ཆོ་འཕྲུལ་འདྲ། །ན་ཚ་སྡུག་བསྔལ་ཅི་བྱུང་ཡང་། །རྩལ་སྦྱོང་རེ་རེ་ཤེས་པར་བྱ། །རྐྱེན་སྣང་གྲོགས་སུ་མ་གོ་ན། །ལྟ་བ་མཐོ་ཡང་གོལ་བ་ཡིན། །རྐྱེན་སྣང་ཅི་བྱུང་ཅི་ཤར་ཡང་། །དབེན་པར་སོང་ལ་རྣལ་འབྱོར་ཀུན། །ལུས་གློད་སེམས་གློད་ཉམས་ང་ཐོངས། །འདོད་པ་འགྲུབ་པའི་ཡིད་མ་འཆའ། །བག་དྲོ་ངང་དལ་ཤེས་པ་བདེ། །རང་ལ་རང་གིས་བསྲེ་བ་ལ། ། གཞན་ལ་བལྟས་ན་རྣལ་འབྱོར་མིན། །གསུངས། མི་མིན་ཡེ་ཤེས་མཁའ་འགྲོ་མ། ། གཞན་ལ་བྱིན་རླབས་བྱེད་ན་ཇི་ལྟར་བགྱི། དང་པོ་ཕྱི་ཡི་བྱིན་བརླབ་ནི། །སེམས་སྐྱོ་ཉམས་དབྱངས་ལེན་པ་དང་། །སྤྱོད་ལམ་གླེང་བར་བྱས་པ་ཡིས། །གཞན་མོས་སྐྱེ་བས་བྱིན་བརླབས་འབྱུང་། །ནང་གི་བྱིན་བརླབ་བྱ་བ་ནི། །འདྲེ་དང་ནད་པ་རང་གི་སེམས། །གཉིས་མེད་གཅིག་གི་ངང་དུ་བཞག །སྡུག་བསྔལ་ཞི་བས་བྱིན་བརླབ་འབྱུང་། །གསང་བའི་བྱིན་བརླབ་བྱ་བ་ནི། །བྱིན་ནི་འགྱུར་བ་མེད་པ་ཡིན། །བརླབས་ནི་འགགས་མེད་ཤུགས་ལས་འབྱུང་། །རང་ཉིད་ཉམས་དང་ལྡན་བྱས་ནས། །རྩ་བྲལ་དྲི་མེད་ངང་བཞག་པས། །བྱིན་བརླབ་འབད་པ་མེད་པར་འབྱུང་། །བདག་དང་བཅས་པའི་བྱིན་རླབ་ནི། །བྱིན་དང་མི་ལྡན་ནུས་པ་མེད། ། གཞན་དོན་བྱས་ཀྱང་འཁོར་བའི་རྒྱུ། །གསུངས། མི་མིན་ཡེ་ཤེས་མཁའ་འགྲོ་མ། །ཉམས་ལེན་ཡར་སྐྱེད་ཆུང་བ་དང་། །ཤེས་པའི་སྣ་ཁ་འཁོར་ན་ཇི་ལྟར་བགྱི། ཞུས་པས། ཨེ་མ་ཧོ། ཐམས་ཅད་མ་ལུས་ཆོས་ཉིད་ངང་། །ཆོས་ཉིད་ངང་ལ་སྐྱེ་བ་མེད། །སྐྱེ་མེད་ནམ་མཁའི་དཀྱིལ་དང་འདྲ། །ཆོས་ཉིད་ངང་ལ་འགགས་པ་མེད།། འགགས་མེད་ནམ་མཁའི་ཀློང་དང་འདྲ། །ཆོས་ཉིད་ངང་ལ་འཕོ་འགྱུར་མེད། ། འགྱུར་མེད་ནམ་མཁའི་དབྱིངས་དང་འདྲ། །ཆོས་ཉིད་ངང་ལ་འགྲིབ་པ་མེད། ། འགྲིབ་མེད་ཉི་མའི་སྙིང་པོ་འདྲ། །ཆོས་ཉིད་ངང་ལ་རྩོལ་སྒྲུབ་མེད། །རྩོལ་མེད་ནམ་མཁའི་ཁྱུང་ཆེན་འདྲ། །རྟོགས་ན་ཡེ་ཤེས་ཆིག་ཆོད་ཡིན། །རྣལ་འབྱོར་ས་ལམ་ཤུགས་ཀྱིས་བསྒྲོད། །བློ་སྦྱོང་ཉམས་ལ་རྩིས་གདབ་མེད། །ཡེ་སྟོང་ངང་དུ་བློ་གྲོས་སངས། །རིག་པའི་སྣ་ཁ་འཁོར་དགོས་མེད། །དེ་ལྟར་དགོངས་ན་རིགས་ཀྱི་བུ། །གང་ཞིག་སྐལ་དམན་བྱིས་པའི་ཚོགས། །མ་རིག་རིག་པར་ཤེས་པ་ན། ། མ་རིག་སྤངས་བའི་ཕ་རོལ་ན། །རིག་པ་འཚོལ་བ་སྙིང་རེ་རྗེ། །བཙལ་བས་མི་རྙེད་ཉོན་རེ་མོངས། །ཆོས་ཅན་ཆོས་ཉིད་མི་ཤེས་པས། །ཆོས་ཉིད་འཚོལ་བ་སྙིང་རེ་རྗེ། །བཙལ་བས་མ་རྙེད་ཉོན་རེ་མོངས། །རྣམ་རྟོག་ཡེ་ཤེས་མ་ཤེས་པས། ། རྣམ་རྟོག་སྤང་པའི་ཕ་རོལ་ན། །ཡེ་ཤེས་འཚོལ་བ་སྙིང་རེ་རྗེ། །བཙལ་བས་མི་རྙེད་ཉོན་རེ་མོངས། །སེམས་ཅན་སངས་རྒྱས་མ་ཤེས་པས། །སེམས་ཅན་སྤངས་པའི་ཕ་རོལ་ན། །སངས་རྒྱས་འཚོལ་བ་སྙིང་རེ་རྗེ། །བཙལ་བས་མི་རྙེད་ཉོན་རེ་མོངས། །འཁོར་བ་སྤངས་པའི་ཕ་རོལ་ན། །མྱང་འདས་འཚོལ་བ་སྙིང་རེ་རྗེ། ། བཙལ་བས་མི་རྙེད་ཉོན་རེ་མོངས། །མ་རིག་རྒན་མོ་ལོང་བ་འདྲ། །མཚན་ལྡན་བླ་མ་ཤིན་ཏུ་གཅེས། །མ་རྟོགས་ཤེས་པ་སྤྲེ་འུ་འདྲ། །བརྒྱུད་པའི་གདམས་ངག་ཤིན་ཏུ་གཅེས། །ཚིག་གི་ཁ་ཏ་ནེ་ཙོ་འདྲ། །ཉམས་སུ་བླངས་པ་ཤིན་ཏུ་གཅེས། །བློས་བྱས་རྣམ་རྟོག་ན་བུན་འདྲ། །རིག་པ་ཆུན་པ་ཤིན་ཏུ་གཅེས། །ཚོགས་གཉིས་ཤིང་རྟའི་འཁོར་ལོ་འདྲ། །ཟུང་དུ་འཇུག་པ་ཤིན་ཏུ་གཅེས། །འཁྲུལ་པའི་བག་ཆགས་གཅོང་ནད་འདྲ། །ཐོག་ཏུ་འགེལ་བ་ཤིན་ཏུ་གཅེས། །གསུངས། མི་མིན་ཡེ་ཤེས་མཁའ་འགྲོ་མ། །གཅོད་ཡུལ་འདི་གཞན་ལ་སྤེལ་ལམ་མི་སྤེལ་ཞུས་པས། ཁྱོད་ཀྱིས་སྤེལ་བས་མི་འཕེལ་གྱི། །དད་ལྡན་བརྩོན་འགྲུས་ཆེ་བ་དང་། །དམ་ཚིག་སྲུངས་ཤིང་བློ་ལྡན་རྣམས། །དད་ཅིང་འདུན་ན་བསྟན་པར་མཛོད། །རྐྱེན་གྱིས་བདས་པའི་གང་ཟག་ལ། །ཞལ་གྱི་གདམས་པ་ནན་ཆེར་ཐོབ། །ནད་སོས་ཅི་འགྱུར་ཆ་མེད་པས། །ལག་ལེན་བསྟན་པར་མི་བྱ་འོ། །གང་ཟག་སྣོད་ལ་བརྟགས་པ་ལས། །ནོར་གྱི་ཕྱིར་དུ་བཀའ་མནོས་མིན། །འོན་ཀྱང་ནོར་ལ་བརྟགས་ན་མངོན། །འདི་ཕྱིར་གཏོང་བར་མི་ནུས་ན། །ངེས་པར་སྐལ་དམན་རྨོངས་པའི་རིགས། །འཇུག་སྒོ་ཙམ་ཞིག་མ་གཏོགས་པ། །ཐ་མའི་གདམས་ངག་བསྟན་མི་བྱ། །བརྟགས་ཤིང་འབྲེལ་ལ་བརྟགས་པར་མཛོད། །བླ་མ་ལ་གུས་སྙིང་རྗེ་ཆེ། ། གཏོང་བ་ཆེ་ཞིང་བློ་ཆེ་བ། །བྱ་བ་བཏང་ཞིང་ཐ་སྙད་མེད། །དེ་ནི་སྐལ་ལྡན་ལས་ཅན་ཡིན། །བསྡུ་བ་ཆེ་ཞིང་གཞན་དོན་བྱེད། །ཅེས་སོ། བཀའ་ཚོམས་ཀྱི་ཞུས་ལན་སུམ་ཅུ་སོ་ལྔ་པ། མཁའ་འགྲོ་མའི་ཐུགས་ཡང་གསང་ཐུགས་ཀྱི་ཉིང་ཁུ་རྫོགས་སོ།། །།
ན་མོ་གུ་རུ། མ་གཅིག་ལབ་སྒྲོན་གྱི་ཞལ་ནས། ང་གཉན་ས་རི་ཁྲོད་དགོན་པ་འགྲིམས་ཙ་ན། །གཉིས་མེད་ལྟ་བའི་གདེངས་གིས་གཅོད་པ་ཡིན། །གདོན་གནོད་སྦྱིན་ཆོ་འཕྲུལ་བྱུང་ཙ་ན། །ཕུང་པོ་གཟན་དུ་བསྐྱུར་བ་ཡིན། །ལུས་ལ་ན་ཚ་བྱུང་ཙ་ན། །རིག་པ་རྟེན་དང་ཕྲལ་བ་ཡིན། །གཡའ་གོང་གངས་ཁྲོད་དགོན་པ་འགྲིམས་ཙ་ན། །རོ་སྙོམས་ཀྱི་སྤྱོད་པ་བྱེད་པ་ཡིན། །རང་རེ་གཅིག་པུར་འདུག་ཙ་ན། །མ་ཡེངས་དོན་ལ་ལྟ་བ་ཡིན། །རིག་པ་འཕྲོ་ཞིང་རྒོད་ཙ་ན། །གནས་ལུགས་སྟེང་དུ་འཇོག་པ་ཡིན། །གཏི་མུག་འཐིབ་གསུམ་བྱུང་ཙ་ན། །སེམས་དང་ནམ་མཁའ་བསྲེ་བ་ཡིན། །འཇིགས་པའི་གནས་སུ་ཉལ་ཙ་ན། །སེམས་ཀྱིས་ལུས་འཁྲི་གཅོད་པ་ཡིན། །ལྷ་འདྲེའི་ཆོ་འཕྲུལ་བྱུང་ཙ་ན། །ཉམས་ལེན་གྲོགས་སུ་འཁྱེར་བ་ཡིན། །སྙེམས་དང་རྟོགས་པ་བྱུང་ཙ་ན། །དེ་ཡི་སྟེང་དུ་བསྐྱུར་བ་ཡིན། ། མི་གཙང་འགོ་འཛོམས་བྱུང་ཙ་ན། །མཛེ་ཀླད་དྲོན་མོ་ལྡག་པ་ཡིན། །གཉིས་མེད་ལྟ་བས་གཅོད་ཙ་ན། །ལྷ་འདྲེ་རང་སར་གྲོལ་བ་ཡིན། །བསྒོམས་པས་ཉམས་སུ་ལེན་ཙ་ན། །རྣམ་རྟོག་ཐོག་རྫིས་བྱེད་པ་ཡིན། །རྟོག་མེད་སྤྱོད་པ་བྱེད་ཙ་ན། ། མཛེ་ཀླད་དྲོན་མོ་འཐུང་བ་ཡིན། །སྐུ་གསུམ་འབྲས་བུ་ཚོལ་ཙ་ན། །ཐེ་ཚོམ་མདུད་པ་དཀྲོལ་བ་ཡིན། །རྐྱེན་ངན་གྲོགས་སུ་འཁྱེར་ཙ་ན། །ལྟས་ངན་གཡང་དུ་ལེན་པ་ཡིན། །རྒྱལ་ཁམས་ཕྱོགས་མེད་བསྐོར་ཙ་ན། །ཕ་ཡུལ་གྱི་འཁྲི་བ་གཅོད་པ་ཡིན། ། མཛེ་སྤྲང་སློབ་དཔོན་བྱེད་ཙ་ན། །བྱམས་དང་སྙིང་རྗེ་སྒོམ་པ་ཡིན། ། ཡིད་ཆེས་གཙོ་བོར་འཛིན་ཙ་ན། །ཐེ་ཚོམ་མདུད་པ་བཀྲོལ་བ་ཡིན། །ལོངས་སྤྱོད་གཡང་ལ་བསྐྱུར་ཙ་ན། །ཕྱོགས་མེད་དུ་ཟས་ངན་ཟ་བ་ཡིན། །རིགས་དྲུག་གཡང་ས་གཅོད་ཙ་ན། །བདུད་བཞིའི་དཔུང་རྣམས་འཇོམས་པ་ཡིན། །གནས་ལུགས་སྟེང་དུ་བཞག་ཙ་ན། །གཉིས་མེད་རང་སར་གྲོལ་བ་ཡིན། །སྣང་ཞིང་སྲིད་པའི་ཆོས་རྣམས་ཀུན། །ངོ་བོ་སེམས་སུ་འདུས་པ་ཡིན། །གེགས་སེལ་ཉི་ཤུ་རྩ་གཅིག་འདི། ། མ་ཅིག་ལབ་ཀྱི་སྒྲོན་མ་ཉིད་ཀྱིས་གསུངས་པ་ཡིན། འདི་ལ་གཟིགས་ཤིང་སེམས་ལ་ལྟོས། །འདི་ལྟར་ཁེལ་ན་ཆོས་པ་ཡིན། །མ་གཅིག་གི་བཀའ་ཚོམས་ཆེན་མོ་རྫོགས་སོ།། །།མངྒལ།། ཤུ་བྷཾ། དགེའོ།།